Տատիկի հեքիաթը (նկար)

«Տատիկի հեքիաթը», ՀԽՍՀ վաստակավոր նկարչուհի Արփենիկ Նալբանդյանի 1953 թվականին ստեղծած կտավը։ Գտնվում է Հայաստանի ազգային պատկերասրահում։

Կտավն ունի 94.5 սմ բարձրություն, 103 սմ լայնություն, նյութը՝ կտավ, յուղաներկ։

Նկարագրություն 
«Տատիկի հեքիաթը» կտավում առկա է Արփենիկ Նալբանդյանի համարձակ, ստեղծագործական ակտիվ վերաբերմունքն ընտրած թեմայի նկատմամբ։ Կտավը լի է հույզերով, դրական տրամադրությամբ, հանգստությամբ, նաև` տխրությամբ։ Նկարչուհին գույները համադրել է վարպետորեն` լավ ներկայացնելով հագուստի ֆակտուրան։ Տատիկը հեքիաթ է պատմում խորիմաստ, բարի, հարազատ հայացքով։ Արփենիկ Նալբանդյանը լավ է ներկայացրել տատիկի կերպարը. տեսանելի են նրա կիսով չափ ճերմակած մազերը, դիմագծերի արտահայտված կնճիռները, հնամաշ, աշխատող ձեռքերը։

Թոռնիկի կերպարը նկարչուհին ներկայացրել է երազային, մանկական ու մաքուր։ Նա ձեռքն այտին դրած լսում է տատիկի հեքիաթը։ Նկարչուհին թոռնիկի դեմքի մշակումն արել է շատ մանրամասն։ Կտավում պատկերված է լույս ու ստվերի հակադրությունը թե՛ դեմքերի ներկայացման, թե՛ հագուստների մեջ։ Կտավում պատկերված է կենցաղային, բայց ոչ սովորական իրավիճակ։

Ծանոթագրություններ

Արտաքին հղումներ 
 Արփենիկ Նալբանդյանի էջը Էդուարդ Իսաբեկյան կայքում
 «Տատիկի հեքիաթը» կտավը Հայաստանի ազգային պատկերասրահի կայքում

Արփենիկ Նալբանդյանի նկարներ
1953 նկարներ
Հայաստանի ազգային պատկերասրահի նկարներ
Կանայք կտավներում